[bookmark: _GoBack][image: ]			     		             [image: ]

เควิชั่น จับมือองค์กรจากเวียดนาม ผลักดันสตาร์ทอัพไทยลุยเวียดนาม

	บริษัท กสิกร วิชั่น จำกัด หรือ เควิชั่น บริษัทด้านการลงทุนสตาร์ทอัพและแสวงหานวัตกรรมในระดับภูมิภาคของธนาคารกสิกรไทย จับมือ BSSC จากเวียดนาม ร่วมกันจัดงานสัมมนาให้ความรู้กับสตาร์ทอัพไทยขยายธุรกิจสู่เวียดนาม เฟ้นหาสตาร์ทอัพที่มีคุณภาพของไทยบุกตลาดเวียดนามเพื่อสร้างโอกาสทางธุรกิจในตลาดที่มีโอกาสเติบโตสูง พร้อมเตรียมแผนเงินร่วมทุนในสตาร์ทอัพไทย-เทศกว่า 245 ล้านดอลลาร์
	นายภัทรพงศ์ กันหสุวรรณ ประธานกรรมการ บริษัท กสิกร วิชั่น จำกัด เปิดเผยว่า ปัจจุบันสตาร์ทอัพไทยที่มีคุณภาพมีจำนวนมาก หลายรายมีศักยภาพที่จะขยายและเติบโตในตลาดต่างประเทศได้ โดยเฉพาะเวียดนาม ประเทศที่มีอัตราการเติบโตทางเศรษฐกิจที่สูงอย่างต่อเนื่อง และวงการสตาร์ทอัพในประเทศนี้ก็มีการตื่นตัวสูงมากที่สุดแห่งหนึ่งในอาเซียน โดยมีการร่วมลงทุนในบริษัทสตาร์ทอัพในปี 2561 มีมูลค่ามากถึง 889 ล้านดอลลาร์สหรัฐฯ เติบโตถึง 3 เท่าจากปี 2560 ซึ่งถือเป็นโอกาสในการเติบโตทางธุรกิจของสตาร์ทอัพหน้าใหม่
	เควิชั่น บริษัทด้านการลงทุนสตาร์ทอัพและแสวงหานวัตกรรมในระดับภูมิภาคของธนาคารกสิกรไทย จึงได้ร่วมลงนามความร่วมมือกับ Business Startup Support Center (BSSC) ซึ่งเป็นองค์กรด้านการสนับสนุนและพัฒนาสตาร์ทอัพของรัฐบาลเวียดนาม ร่วมกันคัดเลือกสตาร์ทอัพที่มีศักยภาพของไทยในการขยายธุรกิจเข้าไปตลาดเวียดนาม ซึ่งจะเป็นจุดเริ่มต้นในการสร้างโอกาสให้สตาร์ทอัพไทยก้าวไปดำเนินธุรกิจในระดับภูมิภาคโดยมีเควิชั่น และ BSSC ร่วมเป็นที่ปรึกษา โดยเฉพาะ BSSC ที่เข้าใจตลาดเวียดนามอย่างลึกซึ้งจะช่วยให้สตาร์ทอัพไทยเพิ่มโอกาสในการทำธุรกิจให้ประสบความสำเร็จในเวียดนามมากขึ้น 
ทั้งนี้ BSSC ร่วมกับเควิชั่นจัดสัมมนาในหัวข้อเรื่อง VIETNAM: A NEW GREENFIELD MARKET WITH EXPONENTIAL GROWTH เพื่อให้ความรู้และแลกเปลี่ยนประสบการณ์กับสตาร์ทอัพไทย ที่ต้องการเข้าไปทำธุรกิจในเวียดนาม ผ่านวิทยากรที่มีความรู้ทั้งจากภาครัฐและเอกชนของประเทศไทยและเวียดนาม รวมถึงสตาร์ทอัพไทยที่มีประสบการณ์ในการทำธุรกิจในประเทสเวียดนามโดยตรง ไม่ว่าจะเป็นการบริหารจัดการธุรกิจ การทำการตลาด การให้คำปรึกษาในการดำเนินงาน รวมถึงการให้การสนับสนุนด้านการเงิน เพื่อพัฒนาธุรกิจด้านสตาร์ทอัพสู่เวทีโลกในอนาคต โดยเฉพาะเวียดนามยังมีช่องว่างในเติบโตได้อีกมาก

	นายภัทรพงศ์ กล่าวเพิ่มเติมว่า ประเทศเวียดนามเป็นเหมือน Greenfield หรือหญ้าพื้นใหม่ ซึ่งสตาร์ทอัพหน้าใหม่มีโอกาสในการเติบโตทางธุรกิจ เนื่องจากเวียดนามมีความพร้อมในด้านการตลาด มีอัตราเติบโตในด้านการนำเทคโนโลยีมาใช้ในชีวิตประจำวันสูงขึ้นเรื่อย ๆ ทั้งยังยอมเปิดรับสิ่งใหม่ๆที่จะเข้ามาปรับใช้ และความพร้อมด้านทรัพยากรมนุษย์ที่มีบุคคลากรด้านวิศวกรรมและ IT ค่อนข้างมาก อีกทั้งยังได้รับการสนับสนุนด้านการพัฒนาสตาร์ทอัพจากรัฐบาลอย่างมากมายและต่อเนื่อง ซึ่งทาง BSSC เป็นองค์กรของรัฐบาลองค์กรแรกที่สนับสนุนการเติบโตของสตาร์ทอัพในเวียดนาม ที่ช่วยสนับสนุนทั้งด้านความรู้ ให้คำปรึกษา และช่วยเหลือเงินทุนในการขยายธุรกิจของบริษัทให้เติบโต และมีศักยภาพในการแข่งขันทั้งในเวียดนามและในภูมิภาคอาเซียน โดยมีเครือข่ายกับหน่วยงานรัฐบาล 63 แห่ง มหาวิทยาลัยมากกว่า 100 แห่ง หน่วยงานลงทุนมากกว่า 1,000 แห่ง ในปี 2561 ที่ผ่านมา BSSC ได้รับเงินทุนสนับสนุนจาก People Committee จำนวน 30 ล้านดอลลาร์สหรัฐฯ และมีสตาร์ทอัพที่สนใจเข้ามาอยู่ในโครงการจำนวน 1,482 แห่ง และมีผู้เข้าร่วมงานรวมทั้งสิ้น 28,000 คน
	โดยหนึ่งในกิจกรรมที่น่าสนใจของ BSSC คือ Vietnam Startup Wheel 2019 ซึ่งจัดเป็นปีที่ 7 ในวันที่ 23-24 สิงหาคม 2562 ที่นครโฮจิมินห์ แต่ที่พิเศษในครั้งนี้คือมีการเปิดรับผู้สมัครชาวต่างชาติ โดยผู้สมัครสามารถเข้าไปดูวิธีการสมัครและคุณสมบัติผู้สมัครเพิ่มเติมได้ที่ http://startupwheel.vn/en/registration โดยจะเปิดรับสมัครถึง 31 พฤษภาคม 2562 นี้

	นายภัทรพงศ์ กล่าวในต้อนท้ายว่า สำหรับ เควิชั่น เป็นบริษัทด้านการลงทุนสตาร์ทอัพและแสวงหานวัตกรรมในระดับภูมิภาคของธนาคารกสิกรไทย มุ่งเน้นในการหา Tech Startups และบุคคลากรที่มีศักยภาพด้านเทคโนโลยีในกลุ่มประเทศทีมีความโดดเด่นด้านเทคโนโลยี 4 ประเทศ ได้แก่อิสราเอล อินโดนีเซีย เวียดนาม และสาธารณรัฐประชาชนจีน ที่สามารถสนับสนุนธนาคารกสิกรไทยในการทำธุรกิจในกลุ่มประเทศ AEC +3 

